Diari Oficial de la Generalitat Valenciana


Sumari del DOGV 8653, del 09-10-2019 (2019/9629)

DECRET 233/2019, de 7 d'octubre, del Consell, de concessió de la Distinció de la Generalitat per les accions a favor de la igualtat i per a una societat inclusiva, a l'Obra Social Marillac.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9629


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 233/2019, de 7 d'octubre, del Consell, de concessió de la Distinció de la Generalitat per les accions a favor de la igualtat i per a una societat inclusiva, a l'Obra Social Marillac. [2019/9629]  
 El Consell, mitjançant el Decret 132/2016, de 7 d'octubre, va crear la Distinció de la Generalitat per les accions a favor de la igualtat i per a una societat inclusiva, a fi de reconéixer la trajectòria de persones o entitats que destaquen pel seu compromís en la lluita per la igualtat, per la consecució d'una societat inclusiva i per la visibilitat de la diversitat social.  
L'any 1633, Vicent de Paül i Lluïsa de Marillac van fundar a París la Companyia de les Filles de la Caritat, una societat de vida apostòlica femenina, dedicada al servei corporal i espiritual de les persones pobres i malaltes. Quasi 400 anys després, les Filles de la Caritat de Sant Vicent de Paül presten els seus serveis a les persones més necessitades en hospitals, escoles, llars infantils i de dones maltractades, residències de persones majors, albergs per a persones sense llar, cases per a persones convalescents sense recursos, pisos tutelats, centres de dia, centres de rehabilitació per a persones en situació de dependència, tallers ocupacionals i centres d'inserció sociolaboral, repartits per 94 països dels cinc continents.  
En 2019 es compleixen seixanta anys des de l'arribada de les Filles de la Caritat a la ciutat de Castelló de la Plana, on començaren a prestar els seus serveis en la Guarderia Verge de Lourdes. Des de llavors, han dedicat tots els seus esforços a alleujar la situació de les persones més vulnerables de la societat castellonenca.  
Actualment, l'acció humanitària de les Filles de la Caritat a Castelló de la Plana es desenvolupa mitjançant l'Obra Social Marillac, que acull i dona atenció sanitària a persones sense llar convalescents de malalties i operacions, i presta un servei de centre de dia per a malalts mentals crònics i un programa d'allotjament alternatiu pont, mitjançant pisos semitutelats.  
A més, l'Obra Social Marillac no només acompanya les persones soles i mancades de qualsevol suport familiar en tot el procés de la seua malaltia; també les ajuda a recuperar la seua autonomia personal i a reintegrar-se en la societat mitjançant plans d'intervenció personalitzats i programes de formació per a accedir al mercat laboral.  
Per això, com a reconeixement de la seua labor per a fer realitat una societat més justa i solidària, prestant ajuda material i moral a persones que es troben en situacions d'extrema necessitat a causa de la malaltia i de la falta de suport familiar o social, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la Distinció de la Generalitat per les accions a favor de la igualtat i per a una societat inclusiva, a l'Obra Social Marillac, de Castelló de la Plana.  
  
València, 7 d'octubre de 2019  
  
El president de la Generalitat,  
XIMO PUIG I FERRER